Všeobecne záväzné nariadenie
hlavného mesta Slovenskej republiky Bratislavy
č. 7/2004
z 30. septembra 2004
o určení názvov novovzniknutých ulíc v mestskej časti hlavného mesta Slovenskej republiky Bratislavy, Devínska Nová Ves a o zmene názvu námestia v mestskej časti hlavného mesta Slovenskej republiky Bratislavy, Rača
Mestské zastupiteľstvo hlavného mesta Slovenskej republiky Bratislavy podľa § 6 a § 2b zákona Slovenskej národnej rady č.369/1990 Zb. o obecnom zriadení v znení neskorších predpisov, prílohy č. 1, položka č. 52 Štatútu hlavného mesta Slovenskej republiky Bratislavy a vyhlášky Ministerstva vnútra Slovenskej republiky č. 31/2003 Z. z., ktorou sa ustanovujú podrobnosti o označovaní ulíc a iných verejných priestranstiev a o číslovaní stavieb ustanovuje:

§ 1
Úvodné ustanovenie
(1) Toto všeobecne záväzné nariadenie hlavného mesta Slovenskej republiky Bratislavy (ďalej len „nariadenie“)
a)	určuje názvy novovzniknutých ulíc, ktoré vznikli výstavbou miestnych komunikácií v hlavnom meste Slovenskej republiky Bratislave (ďalej len „hlavné mesto“) v mestskej časti Devínska Nová Ves,
b)	a mení názov námestia v mestskej časti Rača.
(2) Navrhované názvy novovzniknutých ulíc a zmeneného názvu námestia boli schválené uznesením miestneho zastupiteľstva mestskej časti Devínska Nová Ves č. 24/01/2004 a uznesením miestneho zastupiteľstva mestskej časti Rača č. 627/10/02.

§ 2
Určenie názvov ulíc
V mestskej časti hlavného mesta Devínska Nová Ves sa určujú pre novovzniknuté ulice v lokalite Blížne a Zamajerské, názvy
a)	Bleduľová ulica,
b)	Bršlenová ulica.

§ 3
Zmena názvu námestia
V mestskej časti hlavného mesta Rača sa mení názov námestia Hrdinov Červenej armády na Námestie Andreja Hlinku.

§ 4
Spoločné ustanovenia
(1) Grafické znázornenie novovzniknutých ulíc so zmeneným názvom je vyznačené v situačnom pláne č. 1, ktoré tvorí prílohu tohto nariadenia.
(2) Grafické znázornenie námestia so zmeneným názvom je vyznačené v situačnom pláne č. 2, ktoré tvorí prílohu tohto nariadenia.
(3) Označenie novovzniknutých ulíc a zmeneného názvu námestia určené týmto nariadením, vykoná v uvedených mestských častiach na vlastné náklady hlavné mesto.
(4) Hlavné mesto zapíše novovzniknuté názvy ulíc a zmenený názov námestia, určené týmto nariadením, do evidencie názvov ulíc a verejných priestranstiev vedených hlavným mestom.

§ 5
Účinnosť
Toto nariadenie nadobúda účinnosť 25. októbra 2004.

Ing. Andrej Ďurkovský
primátor